Unicefin mukaan lapset joutuvat kokemaan ”helvetin maan päällä” asuessaan ahtaasti mutaisella ja likaisella pakolaisleirillä. 340 000 lasta asuu olosuhteissa, joissa ei ole tarjolla tarpeeksi ruokaa, puhdasta vettä ja terveydenhuoltoa. Suuri osa väkivaltaa Myanmarista Bangladeshiin paenneista rohingya-muslimeista on lapsia. Kaikkiaan paenneita on jo 600 000.

Unicefin mukaan viikoittain väkivaltaa pakenee jopa 12 000 lasta lisää. Lapset ovat joutuneet kokemaan traumaattisia tapahtumia.

– Tämä ei ole lyhytaikaista, tämä ei tule loppumaan kovin pian, sanoo Unicefin Simon Ingram.

– On siis ehdottoman tärkeää, että raja on auki ja että lapsille annetaan suojaa.

Ingramin mukaan noin viidennes paenneista rohingya-lapsista on aliravittuja. Monet lapsista ovat myös ilman kansallisuutta. Lapset ovat hylättyjä, heille ei tunnu löytyvän apukeinoja.

– Ei ole mikään yllätys, että heidän täytyy nähdä tämä paikka helvettinä maan päällä, Ingram kertoi Genevessä järjestetyssä tiedotustilaisuudessa.

Tappavat taudit uhkaavat

Likaisissa ja alkeellisissa oloissa eläviä lapsia uhkaa nälänhädän lisäksi myös jopa tappavat sairaudet.

– On hyvin suuri riski, että saastuneesta vedestä leviävät taudit, ripuli ja mahdollinen kolera puhkeaa, Ingram sanoo.

Unicef tarjoaa puhdasta vettä, huolehtii paikalle vessoja ja rokottaa lapsia tuhkarokkoa ja koleraa vastaan.

– Julmuudet lapsia kohtaan on lopetettava. Emme voi olla hiljaa, Ingram sanoo.

Lähteet: AP, Reuters